钦定古今图书集成/明伦汇编/官常典/第397卷 > 屈伸
## 钦定古今图书集成/明伦汇编/官常典/第397卷 > 屈伸

按《明外史》本传：“伸字引之，任丘人。成化末进士，选庶
吉士，授礼科给事中。弘治九年，诏度僧，礼部争不得，
伸极陈三不可，不纳。京师民讹言寇近边，兵部请榜
谕，伸言：若榜示，人心愈惊。昔汉建始中，都人讹言大
水至，议令吏民上城避之。王商不从，顷之果定。今当
以为法。事遂寝。十三年，言：陛下游宴颇频，致精神怠
而政务弛。愿时御便殿，博诹政理。”帝嘉纳焉。寇犯大
同，游击王杲匿败绩状，伸率同官发之，并劾罪总兵
官王玺等。屡迁兵科都给事中。泰宁卫部长大掠辽
阳。部议令守臣遗书，称朝廷宽大，不究已往。若还所
掠，则予重赏。伸等言：“在我示怯弱之形，在彼无创艾
之意，非王者威攘之道。前日犯边，不以为罪。今日归
俘，反以为功。诲以为盗之利，启无赖心，又非王者怀
柔之道。”帝悟，书不果遣。已，劾镇守中官孙振、总兵官
蒋骥、巡抚陈瑶偾事罪，帝不问。广宁复失事，瑶等以
捷闻。伸及御史耿明等交章劾其欺罔，乃按治之。太
监苗逵、成国公朱晖等捣巢获三级。及寇大入固原，
不敢救。既而斩获十二级，先后以捷闻。伸等数劾之。
及班师，又极论曰：“晖等西讨无功，班师命甫下，将士
已入国门，不知奉何诏书。且此一役也，糜京帑及边
储共一百六十馀万两，而首功止三级，是以五十万
金易一无名之首也。乃所上有功将士至万馀人，假
使馘一渠魁如火筛，或斩级至千百，将竭天下财不
足供费，而报功者当不知几万万也。晖、逵及都御史
史琳、监军御史王用宜悉寘重典。”帝不听。云南有镇
守中官，复遣监丞孙叙镇金腾。伸等极言不可。锦衣
指挥孙銮坐罪闲住。中旨复之，令掌南镇抚事。伸等
力争，乃命止带俸。中旨令指挥胡震分守天津，伸力
争不听。镇守河南中官刘琅乞皂隶，帝命予五十人。
故事，尚书仅十二人。伸等力争，诏止减二十人。自后
中官咸援例陈乞，祖制遂坏。伸居谏垣久，持议侃侃
不挠，未及迁而卒。